ועדת הכלכלה, כנסת 17, פרוטוקול מספר 199, 2007-02-21 10:00

משה כחלון: בוקר טוב, אני מתכבד לפתוח את הישיבה.

משה כחלון: הכנסת אמרה דברה אתמול בהצבעה והחליטה על קידום הצעת החוק להפרטה או לשינוי מבני, כל אחד והניסוח שלו.

משה כחלון: ועדת הכלכלה כאחראית על עיבוד החוק מבקשת מהממשלה ומהעובדים להידבר, לנסות לצמצם פערים, כי לכולנו אותה מטרה – טובת הצרכן.

משה כחלון: אין לאף אחד כוונה שהצרכן ייפגע.

משה כחלון: אתמול שמעתי את דברי השר בן-אליעזר במליאה מדבר על מצב העובדים, והוא התחייב מעל במת הכנסת שהעובדים לא ייפגעו, וכמובן, אני מאמין לו.

משה כחלון: בנוסף, דבר שחשוב לי ודיבר על זה אתמול גם חבר הכנסת אמנון כהן, יושב ראש ועדת הכלכלה הקודם, שאנו מבקשים לשמוע מה יקרה עם תעריפי החשמל.

משה כחלון: אנו נאבקים פה שנים כדי להוזיל תעריפים לאוכלוסיות מסוימות, ורוצים לוודא שהמחירים לא יעלו לצרכן כתוצאה מהרפורמה ומהשינוי המבני.

משה כחלון: אלה הדברים החשובים לנו – רווחת העובדים, הביטחון שלהם, טובת החברה – שמעתי אותך, אדוני השר, והשתכנעתי שזה לטובת החברה והעובדים יהיו מוגנים, וכמובן, התעריפים.

יורם מרציאנו: הצעה לסדר; אדוני שר התשתיות, אדוני יושב ראש הוועדה, שמענו אתמול את דברי השר במליאה, והכנסת אמרה את דברה באופן ברור, ובכל זאת מדובר פה בעובדים.

יורם מרציאנו: אני יודע כמה פואד רגיש לצורכי העובדים, קשוב להם, דיברתי כרגע עם יו"ר ועד העובדים ועם יו"ר ההסתדרות ומבקשים בכל זאת לתת ארכה של שבוע לניסיון הידברות.

יורם מרציאנו: אני מציע לדחות את הדיון הזה בשבוע ימים כדי לנסות למצות את התהליך עד תום כדי להגיע להסכם, אני מבקש הצבעה על הצעתי.

משה כחלון: התכוונת שלא יהיה דיון או לא תהיה הצבעה?

יורם מרציאנו: אני מוכן שיהיה דיון, אך שלא תהיה הצבעה.

משה כחלון: נעשה דיון ונחליט לקראת הסוף לגבי ההצבעה.

בנימין בן-אליעזר: שלום לכולם, יש דברים שחותכים את כל המפלגות, יש דברים שאתם חייבים כחברי כנסת להבין את המשמעויות של העמדות שלכם והחלטותיכם.

בנימין בן-אליעזר: בראש חברי הוועד ועובדי חברת חשמל יודעים שאני נאבק את מאבקם שלוש שנים, עד כדי כך ששר האוצר הקודם אמר שאני מנסה לעשות פריימריז על גב העובדים, ולא כך הדבר.

בנימין בן-אליעזר: מונחת הצעת חוק שנכנסת לתוקף ב-3.3 אתם לא תאשרו את זה, תתחיל הפרטה של החברה ב-3 בחודש.

בנימין בן-אליעזר: נאבקתי מול האוצר ויחד עם האוצר.

בנימין בן-אליעזר: אני מברך את הירשזון ואת הצוות שלו שהלכו לקראתי דרך ארוכה.

בנימין בן-אליעזר: מדובר כאן בשינוי ארגוני מהותי.

בנימין בן-אליעזר: זה חברה שלא עברה שינויים כמעט 80 שנה.

בנימין בן-אליעזר: העובדים של החברה הזאת הם העובדים הכי טובים במדינת ישראל, החברה הזו הוכיחה עצמה בזמן המלחמה, תוך כדי ירי עשתה עבודה טובה, תיקנה, אני עושה את השינוי הזה יחד עם שר האוצר, ואוביל אותו, כי בראש ובראשונה זה לטובת החברה ועובדי החברה.

בנימין בן-אליעזר: אנו נמצאים בחוב של 45 מיליארד ₪.

בנימין בן-אליעזר: איך עושים התערבות פיננסית, בזה שמדינת ישראל תכסה את החוב הזה או שאולי נלך על מבנה ארגוני אחר, שיכול להבריא את החברה הזו?

בנימין בן-אליעזר: יש לנו בעיה עם הספקי חשמל.

בנימין בן-אליעזר: אתם זוכרים את השנה הקודמת.

בנימין בן-אליעזר: ישבנו על הג'נטים.

בנימין בן-אליעזר: בגוף החוק שאני מביא היום, יש פה פורמולה, אך גם על זה הסכמתי ללכת על 4 חודשים דחייה ועוד 4 חודשים, אתמול הסכמנו על זה עם האוצר, כלומר 8 חודשים זמן יש לנו, לא שבוע, חבר הכנסת מרציאנו.

בנימין בן-אליעזר: ישבתי כל השבוע שעבר כל לילה עד חצות.

בנימין בן-אליעזר: אתה חושב שהבעיה היא רק המתווה?

בנימין בן-אליעזר: מה יהיה עוד שבוע ימים?

בנימין בן-אליעזר: יושב פה יו"ר חברת החשמל.

בנימין בן-אליעזר: מי יפעיל את החברה?

בנימין בן-אליעזר: אין לי רשיונות.

בנימין בן-אליעזר: אני לא מעל החוק.

דוד טל: יש חברות שאין להן רשיונות ומתנהלות כמו הדואר.

בנימין בן-אליעזר: אני מבקש, תאזינו למה שאנו מציעים.

בנימין בן-אליעזר: גם להרגיע גם את המשק, ויש יותר מדי שאלות קשות שאנו מתמודדים היום עם בעלי המניות, עם בעלי אגרות החוב.

בנימין בן-אליעזר: נשב עם עובדי חברת החשמל שאני רוצה להיאבק על זכויותיהם, נשב אתם ונלך יחד לדרך שאני מקווה שתהיה מוסכמת על הכל.

משה כחלון: הזמנו לכאן את ועד העובדים, שוחחתי אתמול עם מר צרפתי.

משה כחלון: כנראה, בגלל בית הדין הוא לא יכול להגיע, אך יושב פה מר לוי שידבר בשם העובדים, בבקשה.

מרדכי לוי: אני ממלא פה את מקומו של יו"ר הוועד שנמצא כרגע בבית הדין לעבודה בנושא צו המניעה לשביתה.

מרדכי לוי: אני רוצה לדבר על עובדות שלא נאמרות בצורה ברורה, לספר לכם על התהליך, ובסוף הדברים הייתי רוצה להצטרף להצעה של חבר הכנסת מרציאנו ולבקש את הארכה.

מרדכי לוי: אנו באים עם מוכנות ועם אומץ ורצון להגיע להסכמות, אך זה לא יכול להיעשות עם אקדח על הרקה, ואחרי החוק זה יהיה הרבה יותר קשה.

מרדכי לוי: חברות ייעוץ גדולות בעולם בדקו את הרפורמה, ואלה המסקנות שאמרו; אחת, מחירי החשמל יעלו בכ-40% ביחס למחירים היום.

מרדכי לוי: רזרבת החשמל תרד וקיים סיכון ליציבות בשוק החשמל, תחול ירידה משמעותית באמינות אספקת החשמל, אני מצטט ממקורות שהופיעו בעיתונים.

מרדכי לוי: מקנזי: הפרטת חברת החשמל תייקר תעריפים ב-40%.

מרדכי לוי: ההפרטה לא תוכל להביא להורדת מחירי החשמל אלא להעלאתם בטווח הקצר ואף לייקור של 40% כפי שאירע בהפרטות דומות בעולם.

מרדכי לוי: רובוביץ אומר: אוי ואוי אם נפריט את חברת החשמל, זו סכנת נפשות.

מרדכי לוי: בגלובס, דוח הקונגרס בארצות הברית נכשל ניסיון לייצור שוק תחרותי במשק החשמל.

מרדכי לוי: הצרכנים ישלמו עוד 23 מיליארד ש"ח עקב הרפורמה בחברת החשמל.

מרדכי לוי: אומרים: הפרטת חברת חשמל, אם תבוצע במתכונת הנוכחית, תשאיר את מדינת ישראל ללא חשמל.

מרדכי לוי: מה קרה בעולם לאחר ביצוע רפורמות דומות – בארצות הברית, קליפורניה, עליית מחירים של 270%.

מרדכי לוי: בולטימור – עליית מחירים של 72%, אילנוי – עליית מחירים של 55%, קונטיקט – עליית מחירים של 50%, גרמניה – עליית מחירים של 37%, באירלנד ובארצות הברית הפסיקו תהליכי הרפורמה בגלל עליית מחירים.

מרדכי לוי: התחלנו בהתנהלות אחראית, מתונה, חוקית.

מרדכי לוי: אמרנו: נגיע למתווה מוסכם, ששומר על משק החשמל, על הצרכנים ועובדי חברת חשמל גם כזרוע אסטרטגית של הכנסת, של הממשלה ושל עם ישראל, זה הוכח גם במלחמה, נלך עם הדבר הזה ונהיה מחויבים לזה.

מרדכי לוי: הטווח של הדיון היה בין ההצעה של KPMG לבין ההצעה של להיות חברה אחת מתייעלת.

מרדכי לוי: תוך הדיונים הגענו להבנות על התחרות בייצור, על יצרנים פרטיים, על חלוקה לחברות בנות בייצור, היה ויכוח על לוח הזמנים.

מרדכי לוי: אנו חשבנו שזה צריך להיות אחרי פרויקט אי, שיהיו ארבע חברות פחם גדולות.

מרדכי לוי: האוצר טען שזה חייב להיות היום, ויכול להיות שזה צריך להיות אחרי פרויקט די, הפרויקט הקרוב, איפשהו ב-2012.

מרדכי לוי: אמרנו: יש דברים שעכשיו אפשר לתאגד.

מרדכי לוי: אנו רוצים שזה ייגמר ב-2011.

מרדכי לוי: אנו מוכנים בזמן המהיר ביותר שאפשר.

מרדכי לוי: הבנו שאם יש חברות בנות, יצטרכו להוציא את ניהול הייצור מהמערכת, את ניהול התחרות, את ניהול הסחר בהמשך.

מרדכי לוי: יש ויכוח כמה פונקציות יש להוציא.

מרדכי לוי: אז מתווכחים על זה.

מרדכי לוי: עשינו ועדות מקצועיות, יושב פה סמנכ"ל ייצור שהיה חלק מוועדה מקצועית עם ארגון העובדים, עם נציגי KPMG ובדקו מתי נכון לפצל, באילו תנאים, לכמה חברות וכו'.

מרדכי לוי: כשהתוצאות התחילו להגיע, פתאום באופן חד צדדי: עושים חוק.

מרדכי לוי: נכון, זאת זכות המחוקק, אך ההצעה הזו מבטאת כעס ורצון ללמד לקח, היא מתעלמת מסיכונים שכולם מדברים עליהם, של עלויות אספקה, עליית מחירים, כשיהיו כמה חברות, האיתנות הפיננסית תרד.

מרדכי לוי: היא מתעלמת גם מזכויות העובדים, מדעות המומחים.

משה כחלון: איפה העובדים נפגעים?

מרדכי לוי: ברגע שאתה מפצל את החברה לפי ההצעה לחברות שונות, אין לך כוח מיקוח כוועד עובדים אחד שיכול לומר: אל תמשיכו הלאה.

מרדכי לוי: אחרי שנהיה מפוצלים לעשר חברות, אתה יכול להמשיך הלאה.

מרדכי לוי: העובדים בדואר ישראל היום, שמכניסים קבלנים במקומם, אין להם אותו כוח מיקוח.

מרדכי לוי: הנושא הזה בטוח ייפגע.

מרדכי לוי: מתעלמים מהניסיון הבין לאומי - הפסקות חשמל, עליות מחירים, פגיעה בעובדים, הקטנת השקעות, ירידת רמת השירות ורמת התחזוקה.

מרדכי לוי: אני רוצה לבקש, אני חושב שזה נכון כדמוקרטיה, גם מבחינת זכויות עובדים, נכון לעובדי חברת חשמל, שהם פטריוטיים, נאמנים, שאכפת להם מהמפעל, ממש החשמל ומעצמם, אנו מבקשים שנעשה את זה במשא ומתן, אנו יודעים שמה שהיה לא יכול להישאר.

מרדכי לוי: אנו חושבים שיחד ניתן למצוא את הנתיב שיחייב את שני הצדדים.

מרדכי לוי: עוד שבוע לתת למשא ומתן הזה להתקיים בראשות שר התשתיות או מי שאתם תחליטו, זו הצעה הוגנת ואנו רוצים לשתף פעולה.

מרדכי לוי: אם תדחקו אותנו לפינה, לא נוכל לשתף פעולה.

מרדכי לוי: העובדים שלנו הרבה יותר קיצוניים מאתנו ואנו מנסים להחזיק במושכות.

מרדכי לוי: גם כשאתמול כולם התלהמו עלינו, לא הורדנו את השאלטר, זו לא הכוונה שלנו, אנו מאוד אחראים.

מרדכי לוי: אנו מבקשים שתדונו בהצעה של ח"כ מרציאנו בכובד ראש.

משה גביש: אני חושב שחייבת להיות רפורמה במשק החשמל.

משה גביש: זה המונופול הגדול האחרון שנשאר במדינת ישראל, והוא לא טוב – לא לצרכן ולא לעצמו.

משה גביש: זה מונופול חזק, שנמצא היום בקשיים כלכליים ולכן גם לא יכול להשקיע את ההשקעות הדרושות לאספקת חשמל סדירה.

משה גביש: במצב הקיים אם לא יחול שינוי, מ-2009 אנו צופים שיבושים במערכת החשמל ובשנים שאחר כך שיבושים גדולים עוד יותר.

משה גביש: השינוי המבני בין השאר בא לפתור בעיות אלה בטווח הארוך.

משה גביש: החברה במצבה היום לא תוכל לפתור אותן.

משה גביש: כנציג ציבור בחברה וכאזרח, אני חושב שאסור שוועד עובדים חזק יביא למצב שבו החלטת ממשלה והצבעה בכנסת לא תקוימנה.

אבשלום וילן: אפשר להביא רפורמה בהסכמה.

משה גביש: אתייחס לזה.

משה גביש: לפני 11 שנים חוקק חוק החשמל שאמור היה להביא בהדרגה לרפורמה.

משה גביש: לצערי, 11 שנה בוזבזו על ידי כולם.

דוד טל: יכול להשתמע מדבריך שאתה מפנה את החצים כלפי העובדים.

משה גביש: לא.

משה גביש: אני מדבר על ממשלה, ועד עובדים, הנהלה, דירקטוריון.

משה גביש: בחצי השנה האחרונה היו דיונים אינטנסיביים.

משה גביש: אני לא באופן מוחלט בעמדת האוצר ואפילו לא משרד התשתיות, אני נמצא באיזה מקום באמצע.

משה גביש: לדעתי, אם לא תהיה חקיקה, לא תהיה רפורמה.

משה גביש: האוצר ומשרד התשתיות הלכו דרך ארוכה.

משה גביש: לפני שלושה חודשים בכלל לא דובר על פיצול תחנות קיימות.

משה גביש: רצו לקחת את חדרה או את אשקלון, לחתוך באמצע.

משה גביש: אני שמח שמשרד התשתיות ומשרד האוצר ירדו מזה.

משה גביש: היתה עוד הליכה לקראת.

משה גביש: מצד שני, גם ועד העובדים הלך לקראת, הליכה גדולה.

משה גביש: ישבתי עם ועד העובדים לפני כחודשיים, עם כל יושבי ראש ועד העובדים בחדר אחד.

משה גביש: עברנו אחד-אחד, כולל יושבי ראש הוועדים היותר כסאחיסטים שהיום גוררים את כל הוועד לפינות קיצוניות, ושאלתי: אתם מחויבים לשינוי מבני, כי אם לא, לא אכנס לעניין.

משה גביש: כל יושבי הראש שישבו שם אמרו שהם מחויבים לשינוי.

משה גביש: השאלה עכשיו היא לגבי הקצב.

משה גביש: אני חושב שהחוק צריך לעבור היום.

משה גביש: יש לי הרבה הערות לחוק כפי שהוא היום אך שמונת החודשים ניתנו לשם כך.

משה גביש: אם החוק לא יעבור, השבוע הזה לדעתי לא ייתן כלום.

יורם מרציאנו: אנחנו חברי כנסת, יש לנו מה לומר, אולי גם תשמע אותנו.

משה גביש: הדבר לא בסמכותי, זה עניין של חברי הכנסת.

משה גביש: חייבים להיות פה לא מעט תיקונים בתהליך החקיקה, ואם תהיה חקיקה, אנו צריכים להישמע בצד המקצועי.

בנימין בן-אליעזר: חוק הרשיונות מסתיים ביום שבת הבא.

קובי הבר: מה שנאמר פה אלה העובדות בתהליך ההתנהלות.

קובי הבר: בשנה האחרונה אנו בתהליך התנהלות מתמשך עם ועד העובדים.

קובי הבר: לא הצלחנו להגיע להסכמות.

קובי הבר: היו פה תהליכים מאוד ארוכים, מאוד מסובכים.

קובי הבר: יש פה תהליך עבודה משותף של משרדי התשתיות והאוצר.

קובי הבר: יש פה מצב של חקיקה מאוד מרוככת לעומת מה שהתכוונו לעשות, והיא נובעת ממעורבות והובלה של שר התשתיות שמראש אמר שהוא מעוניין ללכת בגישה של דרך הפשרה עוד לפני תהליך המשא ומתן ואנו באוצר קיבלנו רצון זה, לכן ההצעה פה הרבה יותר מתונה.

קובי הבר: נכון שהוועד אמר שהוא מסכים לרפורמה, אך מי שמדבר על רפורמה ב-2016 או ב-2020 המשמעות היא שאין רפורמה.

קובי הבר: גם הצעת החוק שלנו פה מדברת על רפורמה בהדרגה.

קובי הבר: היא מתחילה בתהליך עבודה שמתחיל ב-2008 כי את שמונת החודשים נקדיש להגעה להסכם על זכויות העובדים ומפה זה יתפרס על מספר שנים.

קובי הבר: לאף אחד אין כוונה לפגוע בזכויות העובדים.

קובי הבר: כל רפורמה שעשינו, ברכבת, בדואר, בבז"ן או בנמלים, לא דובר על פגיעה בזכויות העובדים אלא כמה זכויות נוספות יהיו לעובדים.

יורם מרציאנו: בבז"ן לא ראינו את זה בדיוק כך.

קובי הבר: כל מקום שהממשלה עשתה רפורמה, מדובר שהדיון יהיה מה יהיה היקף התוספות שהממשלה תסכים לתת לעובדי חברת חשמל.

קובי הבר: לגבי מחיר החשמל, אם לא נעשה את הרפורמה, מחיר החשמל יעלה הרבה יותר.

קובי הבר: אם תהיה רפורמה, הוא יעלה בפחות.

קובי הבר: חלק גדול ממחיר החשמל הוא בכלל אקסוגני, מחירי הדלקים ומחירי האנרגיה.

קובי הבר: מחיר החשמל במדינת ישראל יצטרך לעלות משתי סיבות; אחת, לחברה יש חוב של מעל 45 מיליארד ש"ח שחייבים למחזיקי אגרות חוב בארץ ובחו"ל.

אבשלום וילן: מה שווי הנכסים?

בנימין בן-אליעזר: אני לא מוכן לענות על זה.

אייל גבאי: היחס במאזן הוא שלוש לאחד חוב להון עצמי, זה יחס גרוע.

קובי הבר: נענה לכם על כל השאלות.

קובי הבר: קודם כל, יש בעיה פיננסית בחברת החשמל.

קובי הבר: הדבר השני, ופה יש עמדת ממשלה, עמדת משרד התשתיות בצורה ברורה, מי שרוצה משק עם אחוז רזרבה יותר גבוה, מחירי החשמל יעלו.

קובי הבר: יתרונות הרפורמה; אחת, תיכנס תחרות במקטע הייצור, ואז תהיה התייעלות.

קובי הבר: ברגע שנוכל לעשות הנפקות אפשר יהיה לגייס הון לחברה שלא יצרכו לשרת אותו בתשלומי ריבית, שזה נופל אחר כך על הצרכן, ובנוסף, וגם את זה אומר הוועד, כשהוא קורא חברת חשמל מתייעלת, החברה תתייעל גם כך כי בסוף יצטרכו לעשות התייעלות גם במקטע כוח האדם, והם אומרים את זה.

קובי הבר: אפשר לקרוא לזה מבצעי פרישה או כל דבר אחר.

קובי הבר: המטרה שלנו שמחיר החשמל יעלה בפחות.

קובי הבר: מחיר החשמל במדינת ישראל כרגע הוא נמוך, אך זה מלאכותית והמשימה היא שהוא יעלה בפחות.

אייל גבאי: אני מטעם המדינה מלווה את השינוי כבר ארבע שנים וחצי.

אייל גבאי: התחלתי את המשא ומתן עם יו"ר הוועד, יורם אברוקוביץ' ז"ל.

אייל גבאי: בדרך כלל אני מופיע בפניכם עם הלוגו של הפרטה.

אייל גבאי: אין פה הפרטה.

אייל גבאי: עמדת שר התשתיות שקיבלנו, שמסירים לעת עתה את המונח הזה.

אייל גבאי: יש פה השינוי המבני שנועד לשרת מטרות לטובת הצרכן הישראלי.

אייל גבאי: הדיון הלך למחוזות מוטעים.

אייל גבאי: המדינה אומרת: אנו רוצים לבנות משק חשמל בצורה אחרת.

אייל גבאי: אגב, היא אומרת את זה כבר מ-95' על בסיס דוחות שהתחילו ב-86'.

אייל גבאי: משק החשמל במדינת ישראל הוא על סף קטסטרופה, לכן חייבים ללכת לשינוי מבני.

אייל גבאי: רצינו לנהל דיון אמיתי עם החברה ועובדיה לגבי המבנה וזכויות העובדים ולכן 12 שנה זה בדחייה מתמשכת.

אייל גבאי: 12 שנה אנו מתוך אחריות מנהלים דיון מקצועי.

אייל גבאי: אי אפשר לומר שבדיון המקצועי לא חלו תמורות במבנה.

אייל גבאי: התחיל מבנה מסוים, קיבלנו אימפוט אחד, אימפוט שני, אימפוט שלישי ורביעי, וחלקם פורטו פה – פיצול התחנות הפחמיות, שאלה של הפרטה – כן או לא, האם ההולכה תהיה בפנים או בחוץ, עלו שאלות מקצועיות.

אייל גבאי: יש פה אירוע נדיר, שמשרדי האוצר והתשתיות אומרים: יש פה מבנה שכולנו מאמינים בו, ומי שיראה את המבנה שהציע מנכ"ל החברה, זה מבנה דומה.

אייל גבאי: ההתייחסויות של טאסק ומקנזי, אני מכיר אותן, הן מתייחסות למה שהיה ב-95', 96' ו-2003.

אייל גבאי: מאז הלכנו כברת דרך.

אייל גבאי: זה שאנו נמצאים היום בעמדה אחת, אנו אומרים: המבנה שפה הוא הקיצוני ביותר שאנו יכולים ללכת אליו.

אייל גבאי: העובדים לא רצו לנהל דיון על זכויות העובדים כי הם יודעים שזכויות העובדים לא ייפגעו, והם לא רוצים להגיע למצב שבו הכוח הארגוני של המונופול על השאלטר נשבר.

אייל גבאי: אנו מוכנים לעשות דברים מרחיקי לכת בנושא הפנסיונרים, שהשכר שם זה על סף בושה.

אייל גבאי: אנו מוכנים לאזן את זה, אך הם לא רוצים, כי הם רוצים להמשיך עם הכוח הזה, שכולנו נחכה, מה יקרה בבית הדין לעבודה, שכל אזרחי מדינת ישראל יהיו אתמול בערב במתח.

אייל גבאי: אנו נמצאים בדקה האחרונה אחרי 12 שנה.

אייל גבאי: אני לא חושב ששר התשתיות או שר האוצר או מישהו או אתם יכולים לתת ידכם לכך שבמדינת ישראל יהיה חשמל בלי רשיון ושמישהו יעבור על החוק.

אייל גבאי: כולנו רוצים שבשבוע הבא נעבוד על פי החוק.

אייל גבאי: אנו לא באים ליישם את הרפורמה בשבוע הבא.

אייל גבאי: אנו מסכימים לדחייה נוספת של עוד ששה ושמונה חודשים כדי לקיים את הדיון.

אייל גבאי: אני לא חושב שמישהו יכול להרשות שיתהפך האקדח ומדינת ישראל תהיה בלחץ, כי אזרחי מדינת ישראל – או לא יהיה להם חשמל או תהיה עברה על החוק.

אייל גבאי: תודה רבה.

משה כחלון: אני מבהיר, החוק לא מחוקק פה.

משה כחלון: פה הוא רק מתוקן.

משה כחלון: החקיקה תהיה ביום שני הבא, אז כבר יש לכם עוד שבוע.

משה כחלון: אם תגיעו פה למשהו מהפכני, לבקשת השר אשב פה שוב בשבוע הבא וננסה לשנות דברים.

מרדכי לוי: הם לא מקיימים את הדיון.

משה כחלון: קראתי בהתחלה להידברות עם העובדים.

יצחק וקנין: ממילא הקריאה השנייה והשלישית, אפשר לדחות אותה ליום רביעי הבא.

בנימין בן-אליעזר: אין לי בעיה שההצבעה במליאה בשבוע הבא תהיה ביום רביעי.

אבישי ברוורמן: אני חושב שהתהליך הזה מתכנס לכיוון חיובי.

אבישי ברוורמן: בעבר דיברו בצורה גורפת על הפרטה, טעו בגדול בנושא החשמל.

אבישי ברוורמן: דיוויס, מושל קליפורניה, היה אורח שלי לפני עשר שנים בבאר שבע, והסביר לי איך הוא מתכונן בעתיד לרוץ לנשיאות ארצות הברית ושנתיים אחרי זה הוא גמר את הקריירה כי ההפרטה של החשמל בקליפורניה הגיעה למצב שגופים קטנים לא דאגו להשקעה לטווח ארוך והיתה קריסת המערכת.

אבישי ברוורמן: תודה לאל, במדינת ישראל יש חברת חשמל מצוינת.

אבישי ברוורמן: כשהתחיל הדיון הזה ישבתי וקראתי את הדוחות.

אבישי ברוורמן: בתהליך הזה הנושא הוא כבר לא הפרטה.

אבישי ברוורמן: חשמל במובן מסוים זה כמעט מונופול טבעי.

אבישי ברוורמן: מכיוון שהעובדים של חברת החשמל הם מסורים, רציניים, ובדקתי, השתוממתי לראות שתנאי הפנסיה שלהם הם אפסיים.

אבישי ברוורמן: בנוסף, סך הכל כל הוצאות התפעול זה כ-18%.

אבישי ברוורמן: אנו בארץ הזאת במצב שיש אי אמון במערכות.

אבישי ברוורמן: יש פה הזדמנות פז להגיע למצב לקחת את הימים האלה, להגיע לפשרה עם שילוב האקדחים, יש רק בעיה אחת – 3 במרס, כי אנו לא רוצים שאז יירד השאלטר.

אבישי ברוורמן: אדוני היושב ראש, אני מציע שיישבו עכשיו ויתקדמו.

אבישי ברוורמן: אני מאמין שהסיפור הזה הולך להתקדם.

אבישי ברוורמן: אני חושב שאפשר לגמור את זה תוך מספר ימים, ואם לא, להביא לחקיקה.

מרדכי לוי: אני מקבל עדכון, בית הדין מציע הצעת פשרה, שמצטרפת למה שאומרים פה, שנפסיק את העיצומים ותיעצר הצעת החקיקה – כך אני מעודכן עכשיו.

מרדכי לוי: אני חושב שזה יכול להצטרף למה שאומרים פה.

אליהו גבאי: ידוע שאני שייך לאופוזיציה, וככזה מה קל יותר מלומר שהעובדים צודקים?

אליהו גבאי: זה תפקיד האופוזיציה, אך האמת היא שאחרי 12 שנה של דיונים לעשות רפורמה, אם זה לא נעשה, מישהו פה בגלל כוח ועד העובדים של חברת החשמל, ואם שר בישראל קיבל על עצמו לעשות רפורמה, ויכול להיות שהוא יועמד בעתיד לתפקידים פוליטיים ויחשוש לגורלו, כך היה בעבר, לכן צריך לכבד ולהעריך את השר שלקח על עצמו את העניין הזה.

אליהו גבאי: אולי העובדים חוששים, אך יש לכם שר שיש לו כבוד לעובדים.

אליהו גבאי: כל המשק במדינת ישראל עבר רפורמה חוץ מחברת החשמל.

אליהו גבאי: אמנם המחירים זולים, אך זה מדומה, תראו את החובות.

אליהו גבאי: הרפורמה הגיעה.

אליהו גבאי: עובדי חברת החשמל צריכים להיות יחד עם הממשלה.

אליהו גבאי: צריך להצביע כעת על הרפורמה ואז לבדוק אילו שינויים יש להכניס.

אליהו גבאי: כשיש רפורמה יש התייעלות.

אליהו גבאי: אין יותר חברות במדינת ישראל שקובעות שהעובדים שמתקבלים צריכים להיות קרובי משפחה של העובדים.

אליהו גבאי: מה, הם נותנים רק לקרובי משפחה להיכנס?

אליהו גבאי: העובדים יכולים לזכות להטבות.

אליהו גבאי: כאן לא מדובר על פיטורים, חס ושלום, או על הפרטה מיידית.

אליהו גבאי: מדובר ברפורמה.

אליהו גבאי: תהיו עם הרפורמה, זה עדיף, כי אז זה יהיה בשיתוף אתכם וכל עם ישראל ייצא נשכר.

אליהו גבאי: אין פה מקום להורדת ידיים.

אליהו גבאי: לא ניתן יד שיפגעו בעובדים.

רונית תירוש: מה שאמרתי אתמול, שרק כשמתחילים בתהליך, נלחצים הגורמים השונים, וכרגע אני מכוונת דבריי לוועד העובדים, ואז אומרים: תנו לנו עוד שבוע, נביא את ה"סחורה", סליחה על הביטוי הבוטה.

רונית תירוש: אני חושבת שצריך להביא לחקיקה.

רונית תירוש: חברי ועדת הכלכלה כולם מעוניינים תמיד להביא להחלטות שאינן פוגעות בעובדים ושמיטיבות עם הצרכנים, אפשר לסמוך על כך שבתהליך החקיקה במסגרת קריאה ראשונה, שנייה ושלישית הדברים הללו יעובדו ברזולוציות המתאימות.

רונית תירוש: לכן אני חושבת שכדאי לקיים את ההצבעה היום.

רונית תירוש: אם אתם רוצים להגיע לכדי פישור, כך נכון שייעשה.

רונית תירוש: יחד עם זאת, אותי מעניין דבר אחד, קובי הבר אמר: יהיה ייקור המחירים לצרכנים השונים, אך הייקור במסגרת הרפורמה יהיה מופחת אילולא תהיה רפורמה.

רונית תירוש: אני לא רוצה שהציבור יממן את הגירעון שהצטבר בחברת החשמל.

רונית תירוש: לחברות פרטיות ניתנה אפשרות להיכנס לתהליך הייצור.

רונית תירוש: הם לא נכנסו, והסיבה היא שמחירי החשמל- -

בנימין בן-אליעזר: הסיבה היא כי לא היה להם צינור גז טבעי ולכן נסעתי למצרים ואז שלחתי את החברות הללו לחתום על הסכם עם חברת EMG, חברת הגז המצרית, ודוראט, שרק אתמול בלילה פגשתי אותם, מתחילים בתהליך בנייה.

רונית תירוש: הנתון של העלייה במחיר במצב כזה או במצב השני רלוונטי להחלטה שלנו.

קובי הבר: אנו מזהים וקטור מאוד ברור שיצטרכו לטפל בו – היקף הרזרבות, בעיית ההון ובעיית היעילות.

בנימין בן-אליעזר: ומחיר הדלק בעולם.

קובי הבר: כן.

קובי הבר: הרפורמה מטפלת בכל זה.

קובי הבר: אם לא תהיה רפורמה, התוואי יהיה גבוה יותר.

קובי הבר: אם לא יהיה הנפקות שאמורות להכניס כסף לחברה, זה לא הנפקה כמו בז"ן שמוכרת את המניות למימון חוב.

קובי הבר: במקום שהחברה תשלם ריבית, יהיה באחת מארבע החברות 40% לציבור למוסדיים, והכסף הזה ישרת את החוב.

קריאה: זה לא הנימוק הנכון.

רונית תירוש: איני יכולה שלא להזכיר את יו"ר חברת החשמל, מר גביש, שפתח את דבריו בכך שיש חוק ולא מקיימים אותו.

רונית תירוש: נאה דורש, נאה מקיים, ואני מתכוונת למנכ"ל החברה.

רונית תירוש: לא התרשמתי שהחוק בדיוק נר לרגליו בעשייה היום יומית שלו.

רונית תירוש: שיחזור בו מדבריו ויגיד שיקיים את החוקים במדינת ישראל.

יצחק וקנין: כמי שיושב בוועדה הזו 11 שנים, מאחר שאני מכיר היטב את השר, כשעשינו בזמנו רפורמה ונושא העובדים היה על השולחן, גם קובי הבר וגם השר, זו הבטחה שנושא העובדים יטופל.

יצחק וקנין: אני לא זוכר שקובי הבר לא קיים הבטחה.

יצחק וקנין: בדואר הנושא הזה היה פה.

יצחק וקנין: אני אומר לעובדים, אנו חברי הכנסת, נעמוד לימינכם.

יצחק וקנין: אני מכיר את פואד, אל לכם לחשוש.

יצחק וקנין: עבדתי כסגנו של פואד, ואני מכיר את הרגישות שלו.

יצחק וקנין: תיתנו את הביטחון שלכם בשר הזה.

יעקב כהן: הרושם שלי שגם חלק מהעובדים בעד ההפרטה.

יעקב כהן: בסופו של דבר בכל ההפרטות יצאנו נשכרים.

יעקב כהן: חברת חשמל זה דבר רגיש יותר, צריך להיעשות בזהירות, אך בסך הכל המצב כרגע לא טוב בחברת החשמל מבחינת תפקוד.

יעקב כהן: צריך להיעשות פה שינוי.

יעקב כהן: אני מציע היום לאשר, אם מדברים על שבוע, יש שבוע עד ההצבעה ועוד שמונה חודשים אחרי זה.

יעקב כהן: גם כדי שניראה רציניים, צריך לאשר.

יעקב כהן: הנתונים פה לא אחידים, למשל מוטי לוי אומר שהתעריפים יעלו ב-40%.

יעקב כהן: מקובי הבר שמענו שבכל מקרה תהיה העלאה.

יעקב כהן: מהשר שמעתי לפני שבועיים במליאת הכנסת הכחשה שהולכים להעלות ב-16%.

בנימין בן-אליעזר: העלייה במחירים היא נגזרת של מחיר הדלק העולמי.

יעקב כהן: אנו היינו אמורים להוזיל את מחירי החשמל למשפחות נזקקות, ובינתיים אנו שומעים על העלאות.

יעקב כהן: צריך לעמוד על הדברים האלה.

אבשלום וילן: אני לא בטוח שהמהלך עצמו יצליח.

אבשלום וילן: ייצור חשמל הוא מוצר ציבורי על פי הגדרה, ככל שאתה מייצר אותו במשותף הוא יותר יעיל.

אבשלום וילן: העולם השתנה.

אבשלום וילן: פעם זה היה נכון, היום ההגדרות השתנו.

אבשלום וילן: למה בקליפורניה זה עבד?

אבשלום וילן: במציאות של ישראל, חלק מתחנות הכוח נמצאות תחת איום ביטחוני, לצערי, ויש בעיות נוספות.

אבשלום וילן: אמרתי את זה כשהפריטו את אלעל ואת בז"ן, והם נאלצו להתקפל ולהתחשב בזה, וגם פה - אני לא בטוח שמהלך של תחרות בין ארבע חברות בנות- -

בנימין בן-אליעזר: ארבע חברות ייצור.

אבשלום וילן: אני חושב שאתה קידמת את צינור הגז, אך מדוע במדינות אחרות בעולם ההון התפזר בין הרבה יותר גורמים?

אבשלום וילן: פה זה 17, 20 איש שמקבלים את המימון מהבנקים, ואז יש פה דיון, מה עושה המערכת הבנקאית הריכוזית.

אבשלום וילן: אחד תלוי בשני.

אבשלום וילן: אין לך פה הפרטה.

אבשלום וילן: יש פה מעבר, ברוסיה קוראים לזה על ידי אוליגרכים, פה יש 20 אוליגרכים.

אבשלום וילן: אני לא מקבל את התשובות, אני לא נגד הפרטה ולא נגד תחרות.

אבשלום וילן: אני נורא רוצה לתמוך אך יודע שבלי הסכמה של העובדים הוא לא יצליח להעביר את זה.

אבשלום וילן: אני לא אוהב את השוט, שהפך לדגל, איך מכופפים את העובדים ואז מעבירים את הקריאות.

משה כחלון: הקריאות לא עוברות, פה יש הכנה לחקיקה.

יצחק וקנין: קחו שבוע, אנו פה לא גומרים את החקיקה.

שלי יחימוביץ': הסיפור הוא לא בין משרד התשתיות לעובדים, ולמרות החשיבות הרבה שאני רוחשת לעובדים, גם אחרי שיהיה הסכם שיהיה לשביעות רצונם, עדיין פה אנו מייצגים את הציבור כולו.

שלי יחימוביץ': איש לא מפקפק בדאגתי לעובדים ובכך שאני חושבת שנעשה להם עוול נוראי, הכפשה, ושלא בצדק.

שלי יחימוביץ': מדובר בעובדים שעובדים קשה, בעבודה פיזית מסוכנת לעתים, ביום ובלילה, בשלג ובגשם, מרוויחים משכורות סבירות, ואני רוצה שכל העובדים ירוויחו כמוהם.

שלי יחימוביץ': אם יש איזו הצלחה לתורתו הכלכלית של ראש מפלגתך, חבר הכנסת כחלון, נתניהו, היא הצלחת החדרת התודעה המשובשת לציבור שכאילו אם נכרסם בכוח עובדי חברת חשמל וכולם יהיו בחוץ ובמקומם יהיו עובדי חברת קבלן, כי אז לציבור ייטב – לא כך.

משה כחלון: היושב ראש שלי לא מגיע לרמה של היושב ראש שלך.

שלי יחימוביץ': כאן אני חולקת עליך.

שלי יחימוביץ': טביעות אצבעותיו ניכרות גם כאן, וירש אותן בנימין בן-אליעזר.

משה כחלון: אז מדוע יושב ראש מפלגתך לא פה?

משה כחלון: השר החברתי, שנבחר על הגב שלהם.

משה כחלון: שישמיע דברו, יושב ראש ההסתדרות לשעבר.

שלי יחימוביץ': אני מביעה כאן הערכה לשיטתו של נתניהו.

שלי יחימוביץ': אני חולקת עליו אידיאולוגית אך אי אפשר להתווכח עם ההצלחה המסחררת שלו בכך שהצליח להפוך את 10,000 העובדים הטובים האלה לשעיר לעזאזל.

משה כחלון: אני חושב שמי שהפך אותם לשעיר לעזאזל והפקיר אותם זה יושב ראש המפלגה שלך.

משה כחלון: אני חושב שפרץ עשה את זה בגאון וביושר, והעובדים גם יודעים את זה, שמי שהפקיר אותם ומכר להם שאם ייבחר, לא תהיה הפרטה, זה לא נתניהו.

משה כחלון: נתניהו ביושר אמר שתהיה הפרטה.

שלי יחימוביץ': אני מצטערת על כך שהדיון הזה הופך לפוליטי, כי הוא דיון מהותי על החברה הישראלית.

שלי יחימוביץ': הערתי על מעמד העובדים היא בשולי העובדים.

שלי יחימוביץ': גם אם יהיה הסכם לשביעות רצונם של כל עובדי חברת חשמל, עדיין המחויבות היא לציבור כולו, והתהליך הזה, בסופו של יום השיקולים שלנו צריכים להיות לאומיים, אסטרטגיים, חברתיים וכלכליים.

שלי יחימוביץ': מדינת ישראל לא יכולה להרשות לעצמה שבסופו של תהליך, וזה יהיה סוף התהליך, אם הוא יצלח, על פי חזון מי שהתחיל את הרפורמה הזו, משאב לאומי אסטרטגי ששייך לכל אזרחי מדינת ישראל יעבור או לידיים של האחים עופר או לידיה של שרי אריסון או לידי בעל הון אחר.

שלי יחימוביץ': אנו מתפרקים מחתיכת מדינה, ממשאב לאומי אסטרטגי מהמעלה הראשונה שהיום מנוהל בצורה מצוינת.

שלי יחימוביץ': חברת החשמל הישראלית היא מהטובות בעולם.

שלי יחימוביץ': תעריפי החשמל בישראל הם מהנמוכים בעולם.

שלי יחימוביץ': מי שרוצה שבסופו של יום חברת החשמל תהפוך ממשאב לאומי שיש בו 10,000 עובדים טובים בתנאים סבירים, מי שרוצה להפוך את המשאב הזה לרכושה של משפחת אוליגרכים אחת, מי שרוצה שעובדים אלה ימצאו עצמן מפוטרים בסופו של יום אחרי שיפוג תוקף ההסכמים אתם ויועסקו שם במקום 10,000 עובדים שהשכר הממוצע שלהם הוא 16 אלף ₪ בחודש – שכר הוגן, צודק, במקומם יהיו עובדי קבלן מנוצלים ועניים, שיצביע בעד תחילת הרפורמה.

שלי יחימוביץ': הדבר הזה הוא לרעת מדינת ישראל.

משה כחלון: את משערת בנפשך שממשלת ישראל עושה דברים נגד המדינה – פואד, אולמרט, פרץ?

בנימין בן-אליעזר: אין הפרטה.

בנימין בן-אליעזר: זה חברות בת.

יצחק זיו: הלוואי שמה שקורה היום בחברת החשמל יחול על כל העובדים והגמלאים במשק כי ההסכם הזה שהולכים לקראת תנאי הפורשים שיפרשו כתוצאה מהתהליך, אם היום יש 43 מיליארד, אם לא יעשו את זה, אני לא יודע לאן נגיע, כי 43 מיליארד - בסוף מי שישלם את זה הוא הציבור.

יצחק זיו: אולי זה יהיה תקדים טוב לחברות שיצטרכו לעבור רפורמה, שמה שקורה לגבי העובדים, וחבל שזה לא קרה לגבי הגמלאים של חברת חשמל- -

בנימין בן-אליעזר: עכשיו זה יקרה.

אייל גבאי: אנו מעוניינים לטפל בבעיות הגמלאים.

יורם מרציאנו: אתה מבין?

יורם מרציאנו: מבין גדול.

יורם מרציאנו: אומר משהו, עושה דבר אחר.

יורם מרציאנו: לפחות תגיד את האמת בוועדה כשאתה מגיע.

אייל גבאי: זה אושר בכנסת הקודמת.

יורם מרציאנו: למדנו קצת את הדברים.

יורם מרציאנו: תירגע, דבר בשקט.

יורם מרציאנו: דבר יפה לחברי כנסת, לא עובדים אצלך.

יורם מרציאנו: מספיק אתה מתעלל בוועדי עובדים עם כל ההפרטות שעשית, חתיכת, לא רוצה להגיד לך מה אני חושב עליך.

אייל גבאי: תגיד בקול, שאפשר יהיה לתבוע אותך.

יורם מרציאנו: תתבע.

יורם מרציאנו: לחזור?

משה כחלון: אל תחזור.

משה כחלון: לא שמעתי מה אמרת, אבל אל תחזור.

יצחק זיו: אני מבקש שהתקדים הזה שקורה היום, להגיע להסכם מכובד עם העובדים לגבי תנאי הפרישה אם יהיו, יחול על כל החברות במדינה.

אליהו גבאי: טוב שוועד העובדים הגיעו לסיכומים עם השר בן-אליעזר מאשר שר אחר בגלל הדאגה שהוא יודע להתייחס לעובדים.

אבישי ברוורמן: למרות כל הדיון פה אנו לא רוצים להוריד את השאלטר ב-3 במרס.

אבישי ברוורמן: אני מבקש ממוטי ומהאחרים שישבו 24 שעות, יסיימו את זה, נתכנס שוב בשבוע הבא, שלא תהיה פה הורדת ידיים.

בנימין בן-אליעזר: אני מבקש שהוועדה תאשר או לא תאשר את החוק.

בנימין בן-אליעזר: כפי שעד היום קיימנו דו שיח, נקיים דו שיח.

בנימין בן-אליעזר: יש עד יום רביעי הבא.

בנימין בן-אליעזר: לא שמעתי מילה אחת על הזכויות של העובדים, רק שלי דיברה על הזכויות, ואני מדבר קודם כל על הזכויות שלהם.

בנימין בן-אליעזר: לכן נתנו שמונה חודשים.

בנימין בן-אליעזר: אותם מעניין ששום דבר לא יתקדם.

מרדכי לוי: 45 מיליארד זה תולדה של מדיניות שההשקעות במשק החשמל ייעשו בעזרת אגרות חוב, לא על ידי התעריף ולא על ידי השקעות של הממשלה.

מרדכי לוי: בנוסף, היה חוק בין 96' ל-2006, שקוים מבחינתנו מכל הבחינות.

מרדכי לוי: נכון שאין יזמים פרטיים בהיקף שנקבע בחוק, אך הדיון שהיה, באנו לכל הדיונים ואנו רוצים להמשיך בדיונים, נמשך כשנתיים.

מרדכי לוי: מהצעת החוק האחרונה היה חודש-חודשיים, דיברו אתנו שעתיים או שלוש.

יורם מרציאנו: הממשלה טענה את החוק הזה שבועות.

יורם מרציאנו: אותנו אתה מביא שעתיים-שלוש לגמור.

מרדכי לוי: זכויות עובדים – היתה הסכמה בינינו, אנו אחראים על זכויות העובדים.

מרדכי לוי: היה היגיון שהוסכם שאי אפשר לדבר על זכויות עובדים בלי לדעת מה מהות הרפורמה, לכן לא טיפלנו.

מרדכי לוי: שונה לנהל משא ומתן תחת אקדח מאשר ניהול משא ומתן אמיתי.

אבישי ברוורמן: שאלה משפטית; אפשר לקבל החלטה מותנית, כלומר אנו נותנים את השבוע הזה להגיע להסדר, ואם הם מפוצצים את ההסדר, אנו מתכנסים מחדש?

יורם מרציאנו: אני צריך לצאת, שלי תצביע במקומי לגבי ההצעה שלי.

אתי בנדלר: ההצבעה כאן צריכה להיות על הצעת חוק שהועברה לוועדת הכלכלה להכנתה לקריאה שנייה ושלישית.

אתי בנדלר: אני לא יודעת איך מצביעים על הצעת חוק בלי שיודעים על מה היא מדברת.

אתי בנדלר: מישהו מחברי הכנסת יודע על איזו רפורמה מדובר בהצעת החוק?

אתי בנדלר: אני כיועצת משפטית לא יודעת על מה מדובר פה.

אתי בנדלר: יש להציג בפני הוועדה במה דנה הצעת החוק, מה השינויים המוצעים לעומת המצב החוקי הקיים ולאחר מכן לקרוא כפי שצריך את הצעת החוק – לא קריאה פורמלית אלא עם הסברים, עם שמיעת הערות לכל סעיף, ולאחר מכן תתקיים הצבעה כמקובל.

אתי בנדלר: היה והוועדה תסיים דיוניה ותצביע על הצעת החוק על כל סעיף בנפרד עם הסתייגויות ככל שיהיו, ותסיים את הכנת הצעת החוק לקריאה שנייה ושלישית וההצעה תועבד ותונח על שולחן הכנסת, בהתאם לסעיף 124 לתקנון הכנסת, ועדה רשאית לחדש דיוניה בהצעת חוק גם לאחר שהונחה על שולחן הכנסת וכל עוד לא התחילה הקריאה השנייה, כלומר אם הקריאה השנייה מתוכננת ליום רביעי, בהנחה שהצעת החוק תונח על שולחן הכנסת ביום שני או שלישי, הוועדה יכולה להחליט על חידוש דיוניה.

אתי בנדלר: אני מזכירה, עקרונית ועדת הכנסת התבקשה לאשר פטור מחובת הנחה על שולחן הכנסת גם בקריאה הראשונה וגם בקריאה השנייה והשלישית.

לאה ורון: אך לא אישרה, אין פטור מחובת הנחה.

אתי בנדלר: גם אם הצעת החוק תונח ביום שלישי על שולחן הכנסת עדיין אפשר לקיים את ההצבעה בקריאה השנייה והשלישית ביום רביעי.

אתי בנדלר: גם אם הוועדה תגיע היום לסיום דיוניה בהצעת החוק ותאשר את זה, הנחה לא תהיה, הכי מוקדם לפני יום שני, הנחת נוסח הצעת החוק לקריאה שנייה ושלישית.

אתי בנדלר: הדיון צריך להיות מהותי.

אתי בנדלר: אחת הביקורות הקשות שנשמעות נגד חוק ההסדרים זה חוסר רצינות בדיון.

אתי בנדלר: אני מבקשת להפעיל פה שיקול דעת, שחברי הכנסת יידעו על מה הם מצביעים.

דרורה ליפשיץ: בהמשך לדברייך אני מבקשת לומר, הצעת החוק הזו, חשובה ככל שהיא, לא דרמטית ביחס למה שיש היום בחוק משק החשמל.

דרורה ליפשיץ: מה שמוצע בחוק זה אל"ף, אפשרות להאריך את הרשיונות שפוקעים, בי"ת, אפשרות ליתן רשיונות לתחנות הכוח שהיום אי אפשר לתת להן רשיונות, גימ"ל, אורכה של ארבעה ועוד ארבעה חודשים כמו שמוצע עכשיו כדי לקבוע צו ליישום השינוי המבני באופן מפורש.

דרורה ליפשיץ: אורכה אחת ניתנת בידי השרים בהתייעצות עם הרשויות הרלוונטיות, אין על האורכות הנוספות פיקוח פרלמנטרי, ויש שינויים מסוימים לעומת מתווה הרפורמה שנקבע ב-2003 ושגובש בחוק, אך שינויים לא דרמטיים.

בנימין בן-אליעזר: כן, אין פה שינוי מהותי.

משה כחלון: אנו עושים הפסקה כדי לבקש מיושבת ראש הכנסת אישור להארכת הדיון.

משה כחלון: אני מחדש את הישיבה.

משה כחלון: הדיון יימשך ביום ראשון.

משה כחלון: תודה רבה, הישיבה נעולה.